Der blev ikke lagt fingre i mellem, når den skandaleramte senioranklager, Trine Sorgenfri, og politiagenterne korresponderede med hinanden i den danmarkshistoriske store Pusher Street-sag. Det blev afsløret i et spektakulært retsmøde i Østre Landsret torsdag.

»Kære alle samme«, skriver senioranklageren til de tre agenter, som samtidig er anklagerens egne vidner i sagen mod pusherne fra Christiania: »Det viser sig, at vores retsformand (Anne Birgitte Fisker. red) forstår vist desværre ikke så meget«.

Hun, dommeren, virker »helt uhyggelig tung i det«, svarer en politiagent i september i år. Senere på måneden lyder det i en korrespondance med politiagenten P510: »Sammen er vi fantastiske. Selv om dommeren ikke forstår en bjælde, håber jeg, at vi får fuldt hus (alle dømte. red) alligevel«.